Agindua 2021eko uztailaren 2koa, hezkuntzako sailburuarena, zeinaren bidez jendaurrean jartzen baita dekretu-proiektua, ikerketarako laguntzen eta sarien eskabideak izapidetzean eta gainerako izapideetan bitarteko elektronikoakderrigorrean erabili behar izatea arautzen duena.

Hezkuntzako sailburuak dekretu-proiektu bat prestatu du, ikerketarako laguntzen eta sarien eskaerak eta gainontzeko tramiteak era elektronikoan derrigorrean egin behar izatea arautzen duena; Xedapen Orokorrak Egiteko Prozedurari buruzko abenduaren 22ko 8/2003 Legean zehazten denaren arabera izapidetu behar da proiektu hori.

Lege horren 8.1 artikuluaren arabera, herritarren eskubide eta interes legitimoei eragiten dieten xedapen orokorrek entzunaldiaren izapidea igaro beharko dute. Halaber, xedapenen izaera aintzat hartuta komenigarria baldin bada, jendaurrean jarri beharko dira.

Halaber, 8/2003 Legearen 8.4 artikuluaren arabera, nahikoa izango da hogei egun balioduneko epea, agindu hau Euskal Herriko Agintaritzaren Aldizkarian argitaratu eta hurrengo egunetik hasita.

Azaldutakoaren ondorioz, eta Hezkuntza Sailaren egitura organikoa eta egitekoak ezartzen dituen otsailaren 23ko 71/2021 Dekretuan xedatutakoarekin bat, honako hau

EBAZTEN DUT:

1.– Jendaurrean jartzea, hogei egun balioduneko epean, agindu hau Euskal Herriko Agintaritzaren Aldizkarian eta Eusko Jaurlaritzaren egoitza elektronikoan argitaratu eta hurrengo egunetik aurrera zenbatuta, honako dekretu-proiektu hau: ikerketarako laguntzen eta sarien eskaerak eta gainontzeko tramiteak era elektronikoan derrigorrean egin behar izatea arautzen duena.

2.– Agindu horren eraginpeko interes legitimoren baten jabe direla uste duten pertsona fisiko edo juridiko publiko zein pribatu guztiek kontsulta dezakete agindu-proiektu horren espedientea. Horretarako, Ikerketa Zuzendaritzara (Donostia kalea 1, 01010 Vitoria-Gasteiz) edo Eusko Jaurlaritzaren egoitza elektronikora jo beharko dute (www.euskadi.eus), goian adierazitako epearen barruan, eta aurkeztu ahal izango dituzte egokitzat jotako alegazio, agiri eta frogagiri guztiak.

Vitoria-Gasteiz 2021eko uztailaren 2a.

Hezkuntzako sailburua

JOKIN BILDARRATZ SORRON